PIÈCES A L’APPUI. 
» Le Dieu qui est sy très-piteux 
Ne vuelt point que soyés perdue ; 
Il en a maint eu respiteux 
Et mainte poyre esperdue 
Qui ont leur faulte recongnue ; 
Il leur a la santé rendue ; 
Ainsi que vous vueil sermonner, 
Amours vous vueille pardonner. 
» Vous estes belle, jeune et tendre, 
Digne de venir à grant bien , 
Ne mais que vous vueilliez entendre 
A corriger votre maintien ; 
Car je vous jure qu’il n’est rien 
Qui tant au Dieu d’amer desplaise 
Que laissier morir ung chrétien 
Que poviez sauver à vostre aise. 
» Belle fille, je vous en prie , 
Déboutez fierté et desdaing ; 
Car ils sont, je vous certiflie, 
Cause de vostre grant mehaing. 
Ce vous serait bien petit gaing , 
De, par vostre durté mauvaise, 
Morir ung de doulceur tout plain , 
Que povez sauver à vostre aise. 
» Reffus, Dangier, deux autres branches 
De ce faulx péchié orgueilleux , 
Ont tousiours toutes plaines mances 
De dars mortels et périlleux. 
Or sont-ilz sy très-cavilleux 
Que là où ils voient doulx regard, 
Certes, ces deux genlilz dieux 
Sont incontinent celle part. 
» Pour ce , ma belle jeune fille, 
De ces deux donnez-vous bien garde ; 
Vous ne semblés assez soubtille 
En ce fait, quant je vous regarde. 
Ne soyez aussi papelarde, 
Ne ypocrite en amourettes; 
Ne faictes point semblant qu’il arde, 
Se vous n’avez des admettes. 
» Par ce point pourrés-vous pluseurs 
Amuser à perdre leur temps 
Trop bien a d’aucuns eabuseurs 
Qui ne font que tromper les gens , 
Qui toute jour, comme sergens , 
Vont adiournant de lieu en place ; 
A ceulx-là je suis bien d’assens 
Que pareillement on leur face. 
» Ilz sont piéça hors des escrips 
D’Amours, et cassés de leurs gaiges, 
Et les a Cupido maudis 
Et deffendu tous ses passaiges ; 
Et pour ce ceulx ne sont pas saiges 
Qui se mettent à les suyr, 
Car ilz ont fait pluseurs dommaiges 
Aux voulans ce grant mal fuyr. 
» Revenons à nostre propos, 
Pour abrégier ; car l’eure est briefve. 
Fille , pensez mettre à repos 
Celui qui tant a peine griefve , 
Que je m’esbahis qu’il ne criève, 
Vu les maulx que vous m’avés dits. 
S’amours de ce ne vous reliève , 
Vous serez avec les maudis. 
» Emploiez trestous vos cinq sens 
A le mettre en joieuseté , 
Soient vos yeulx bien diligens 
De le visiter cest esté , 
Vostre oyr vers luy apresté 
A escouter ce qu’il dira, 
Ou Amours, qui vous a presté 
Tant de beaulté , vous maudira. 
